Pernille Vermund (NB), 2023-04-27:
Tak for ordet.
Vi er desværre igen på vej mod en ny migrantkrise, et nyt 2015.
Siden nytår er over 35.000 migranter kommet til Italien over Middelhavet.
Det er fire gange så mange som i samme periode sidste år.
Det er meget høje tal, og det er altså kun i år.
Problemet er, at vi i dag står lige så svagt, som vi gjorde i 2015.
Med undtagelse af årene under corona, hvor det åbenbart godt kunne lade sig gøre at holde styr på grænserne ned gennem Europa, er der intet sket.
Flere drukner fortsat i Middelhavet.
Det bekræfter, at den nuværende asyllovgivning er dysfunktionel og inhuman.
Den understøtter menneskesmugling, og den hjælper de få på bekostning af de mange.
Frem til coronakrisen undskyldte politikerne sig med, at det ikke var muligt at indføre et asylstop, men krisen har vist, at det udelukkende er et spørgsmål om politisk mod, om man vil stoppe for spontant asyl.
Lige inden coronakrisen for alvor brød ud, så vi, hvordan der var en ny migrantkrise under opsejling.
Tyrkiets præsident Erdogan erklærede, at han havde åbnet porten, og at han ville lade millioner af migranter tage mod Grækenland og Europa.
I dag er det migranter fra Tunesien, der sætter sig i gummibådene.
Hvis vi i Danmark vil have styr på, hvem og hvor mange vi lukker ind i vores land, skal der indføres et stop for spontant asyl nu, før det er for sent.
Et asylstop er første skridt til at bremse skaden.
Det vil ganske enkelt fjerne motivationen for at lade sig smugle hertil og dermed ødelægge menneskesmuglernes afstumpede forretning.
Den nuværende asyllovgivning påfører det danske samfund store skader.
Den gennemsnitlige årlige udgift for en asylansøger, der møder op ved den danske grænse og siger ordet asyl, er et sted mellem 200.000 kr. og 300.000 kroner.
Derudover er der i Danmark mange hundrede afviste asylansøgere, som vi år efter år tvinges til at betale for, fordi de nægter at udrejse og altså opholder sig ulovligt i Danmark.
Prisen for dem er stort set det samme.
I alt koster den fejlslagne udlændingepolitik danskerne mere end 30 mia. kr. om året, og den barske sandhed er, at vi kunne hjælpe mange flere mennesker på flugt for langt færre penge, hvis vi udelukkende hjalp flygtninge i nærområderne og sikrede, at vi selvfølgelig også tog imod dem fra vores nærområde, præcis som vi har gjort med ukrainerne.
Adgangen til asyl har tiltrukket tusinder og atter tusinder af migranter fra de muslimske lande, og de har hverken viljen eller evnen til at leve fredeligt blandt os danskere.
Det er hovedårsagen til de dybe skader, som vores samfund er blevet påført gennem de seneste 40 år.
Den nuværende asyllovgivning fungerer i alt for vid udstrækning som en magnet for migranter, der ikke deler vores værdier, ikke overholder vores love, og som direkte modarbejder vores frihed, demokrati og folkestyre.
Det betyder, at skaderne for hvert år bliver mere alvorlige.
Der kommer flere danske ofre for kriminelle asylansøgere, og udgifterne i forbindelse med offentlig forsørgelse, de sociale myndigheder og kriminalforsorgen forbliver massive.
Vi skal ikke fortsætte med at skade vores land og støtte et inhumant asylsystem.
Derfor skal vi afskaffe retten til at søge ophold i Danmark på baggrund af spontant asyl.
Det kan gøres med relativt enkle lovændringer uden at komme i konflikt med de internationale forpligtelser og konventioner.
Udlændinge- og integrationsministerens forgænger – der har været et par stykker siden – sagde i maj 2019, at et asylstop ikke strider mod Danmarks forpligtelser i forhold til FN's flygtningekonvention.
Og Dublinforordningen er som bekendt en frivillig ordning for Danmark, som vi på grund af vores retsforbehold kan opsige til hver en tid.
Det er med andre ord kun mangel på politisk mod og vilje, der står i vejen for at afskaffe adgangen til at søge spontant asyl i Danmark.
Den næste bølge af migranter vil ramme os lige så hårdt, som det var tilfældet under migrantkrisen i 2015 og 2016.
Det er farligt.
Vores opgave som folkevalgte er at passe på Danmark.
Det skylder vi tidligere generationer af danskere, og det skylder vi vores børn og dem, der skal komme efter os.
Derfor fortsætter vi i Nye Borgerlige kampen for at få indført et stop for spontant asyl, og vi støtter naturligvis forslaget, som det er fremsat.
Tak for ordet.